সিকান্দার গাজীর পাশে দাঁড়িয়ে টুলটিকরের বোরহানউদ্দীন। ঘন অন্ধকার, ভরা বর্ষায় পানির শব্দে বুক কেঁপে যায়, বোরহানউদ্দীনের চোখে পুত্রশোক। তার সঙ্গে আজ আছে তুর্কি সৈন্যের দল। ইসলাম খাঁর সৈন্যবাহিনী কোনো হিসাব ছাড়া যুদ্ধযাত্রা করে না। বহুদিন আগে থেকে প্রস্ত্ততি নিয়েছে তারা। এই দিনে যুদ্ধযাত্রা শুভ। তাই এই অমাবস্যার রাতে ব্রহ্মপুত্রের পারে যুদ্ধের সাজে সসৈন্য উপস্থিত সিকান্দার গাজী। ভরা বর্ষায় অমানিশায় সহসা বিভ্রান্ত তুর্কি সেনানীরা, তাদের বিভ্রান্ত চোখের ভেতর দিয়ে অগ্নিবাণ ছুড়ে দিয়েছে রাজা গৌড়গোবিন্দ।